JUTHA พุ่ง “ซิลลิ่ง” ต่อเนื่อง หลังเพิ่มทุน PP – เตรียมขาย RO
JUTHA พุ่ง “ซิลลิ่ง” ต่อเนื่อง หลังเพิ่มทุน PP – เตรียมขาย RO
7 ม.ค. 2564

ผู้สื่อข่าวรายงานว่า ราคาหุ้น บริษัท จุฑานาวี จำกัด (มหาชน) หรือ JUTHA ณ เวลา 10.15 น. อยู่ที่ระดับ 1.71 บาท บวก 0.39 บาท หรือ 29.55% สูงสุดที่ระดับ 1.71 บาท ต่ำสุดที่ระดับ 1.71 บาท ด้วยมูลค่าการซื้อขาย 1.43 ล้านบาท

โดยราคาหุ้น JUTHA ปรับตัวเพิ่มขึ้นแรงต่อเนื่อง ซึ่งทางบริษัทเปิดเผยว่า พัฒนาการที่สำคัญเนื่องจากปริมาณและราคาการซื้อขายหลักทรัพย์ของบริษัทเพิ่มขึ้นอย่างมีนัยสำคัญ เนื่องจากบริษัทได้เพิ่มทุนหุ้นสามัญ (PP) สำเร็จแล้ว เมื่อวันที่ 24 ธ.ค.63 และจะเพิ่มทุนหุ้นสามัญ (XR) ในวันที่ 20-22 และ 25-26 ม.ค.64 เป็นไปตามมติที่ประชุมผู้ถือหุ้นเมื่อวันที่ 17 ธ.ค.63
ทั้งนี้ JUTHA จะเพิ่มทุน 283.97 ล้านหุ้น แบ่งจัดสรรให้กับผู้ถือหุ้นเดิมตามสัดส่วนการถือหุ้น (RO) ที่ 3 หุ้นเดิมต่อ 1 หุ้นใหม่ ที่ราคาหุ้นละ 0.30 บาท  และนักลงทุนในวงจำกัด (PP) 2 ราย ในราคาหุ้นละ 0.45 บาท ได้แก่ นายชเนศร์ เพ็ญชาติ กรรมการผู้จัดการ และเป็นผู้ถือหุ้นรายใหญ่ ในฐานะเจ้าหนี้ของบริษัท ซึ่งเป็นส่วนหนึ่งของแผนแปลงหนี้เป็นทุน และ Austin Asset Limited ในกลุ่มนทลิน
อย่างไรก็ตาม หลังการเพิ่มทุนแล้ว นายชเนศร์ จะถือหุ้นเพิ่มเป็น 38.64% จากเดิม 24.30%  และ Austin เข้ามาถือหุ้น 27.9% พร้อมกับขอผ่อนผันการทำคำเสนอซื้อโดยอาศัยมติที่ประชุมผู้ถือหุ้นของบริษัท (Whitewash)